Selv efter syv-otte timers søvn er der stadig alkohol i blodet, advarer Nordjyllands Politi, der søndag lavede morgenrazzia til Hjallerup Marked.

Heldigvis lader de fleste af os bilen stå, når vi har drukket tæt en hel aften. Men mange tror, de sagtens kan køre morgenen efter. Derfor valgte Nordjyllands Politi i år at lave en razzia om morgenen på Hjallerup Markeds sidste dag, søndag. Betjentene standsede omkring 300 biler, og af dem røg der syv spritbilister og en bilist med amfetamin i blodet i politiets fælde. - To af spritbilisterne blev taget nede ved bageren, hvor de var inde for at hente morgenbrød, fortæller Jan Stagsted, der er politikommissær i Nordjyllands Politis færdselsafdeling. Stadig fuld efter syv timer Netop fordi mange tror, de sagtens kan sætte sig bag rattet morgenen efter en våd bytur eller besøg i Markedsteltet på Hjallerup Marked, valgte Nordjyllands Politi i år at rykke razziaen nogle timer frem. Sidste år tjekkede betjentene markedsgæsternes promille mellem 15 og 23 om torsdagen, men her blev ingen taget for spirituskørsel – blandt andet fordi bilisterne forventer politiets tilstedeværelse. Derfor forsøgte Nordjyllands Politi i år at overraske de markedsgæster, der tror, de har sovet rusen ud og snildt kan køre hjem. Men – det kan man sjældent så tidligt, advarer politikommissær Jan Stagsted. - Hvis man har drukket meget, og man først stopper ved midnat, så kan man ikke køre klokken 7 eller 8 morgenen efter. Man føler sig ikke beruset, men det snyder. Så vent til om eftermiddagen med at køre bilen hjem, siger Jan Stagsted. Nordjyllands Politi ønsker af gode grunde ikke at oplyse, om der søndag vil komme flere razziaer på Hjallerup Marked.